KIRJALLINEN KYSYMYS P-0386/03 esittäjä(t): Ioannis Averoff (PPE-DE) komissiolle. Yhteisön kolmannen tukikehyksen hankkeiden eteneminen Epeirosin alueella.



Virallinen lehti nro 222 E , 18/09/2003 s. 0194 - 0195



KIRJALLINEN KYSYMYS P-0386/03 esittäjä(t): Ioannis Averoff (PPE-DE) komissiolle (7. helmikuuta 2003) Aihe: Yhteisön kolmannen tukikehyksen hankkeiden eteneminen Epeirosin alueella Epeirosin alue hyötyy osana yhteisön kolmatta tukikehystä alueellisesta toimintaohjelmasta, jonka talousarvio on yhteensä 581 313 237 euroa, ja Ionia Odos -moottoritien rakennushankkeesta, joka muodostaa tieverkostoa, satamia ja kaupunkisuunnittelua koskevan toimintaohjelman kolmannen painopistealueen. Kreikan talous- ja valtiovarainministeriön joulukuussa 2002 antaman ilmoituksen mukaan Epeirosin alueellisen toimintaohjelman täytäntöönpanoaste on 10 prosenttia. Tieverkostoa, satamia ja kaupunkisuunnittelua koskevaa toimintaohjelmaa hallinnoivien viranomaisten laatiman vuoden 2002 vuosikertomuksen mukaan Ionia Odos -moottoritiehanke ei edennyt taloudellisesti lainkaan, koska vuoden 2001 aikana ei tehty päätöstä sen sisällyttämisestä ohjelmaan. Tiedot hankkeen etenemisestä ilmoitetaan vuoden 2002 vuosikertomuksessa. Vastaako edellä mainittu alueellisen toimintaohjelman täytäntöönpanoaste todellisuutta ja koskeeko se tehtyjä sitoumuksia vai tosiasiallisesti aiheutuneita menoja? Tietääkö komissio, miksi kyseisen toimintaohjelman täytäntöönpanoaste on niin pieni, etenkin kun otetaan huomioon, että Epeiros on edelleenkin Euroopan unionin köyhin alue? Mitkä ovat toimintaohjelman rahoitusnäkymät vuonna 2004 ja sen jälkeen? Onko ohjelmaa mahdollista rahoittaa suoritusvarauksista, kun otetaan huomioon, että käyttöönottoaste on tämänhetkisen etenemistahdin perusteella vuonna 2006 vain 30 prosenttia ohjelman talousarviosta? Voiko komissio ilmoittaa, minkä verran Ionia Odos -hankkeessa on toteutunut menoja ja mitä sopimuksia on allekirjoitettu? Michel Barnier'n komission puolesta antama vastaus (7. maaliskuuta 2003) Komission tietojen mukaan yhteisö on kaudella 20002006 myöntänyt Kreikalle tukea osana Epeirosin aluetta koskevaa alueellista toimenpideohjelmaa (eri rahastojen kautta) seuraavasti: Euroopan aluekehitysrahasto (EAKR) 35 935 229 euroa, Euroopan sosiaalirahasto (ESR) 2 233 022 euroa, Euroopan maatalouden ohjaus- ja tukirahasto (EMOTR) 6 604 050 euroa. Nämä summat koskevat maksettuja ennakkoja ja välimaksuihin liittyviä menoilmoituksia, ja niiden yhteismäärä on noin 10 prosenttia kyseiselle toimenpideohjelmalle varatusta yhteisön tuesta. Sopimusvelvoitteista johtuvien menojen osuus on 9,8 prosenttia toimenpideohjelman kokonaismäärärahoista, kun taas käyttömenojen osuus on noin 3 prosenttia (EAKR:n osalta noin 15,75 miljoonaa euroa, EMOTR noin 1,047 127 miljoonaa euroa, ESR:n osalta menoja ei ole lainkaan). Toimenpideohjelman rahoitussuunnitelman esittäminen myöhästyi. Syynä tähän ovat muun muassa toimenpideohjelman käynnistysvaiheessa aluksi ilmenneet viipeet, Kreikan viranomaisten asiakirjojen tutkimiseen käyttämä aika sekä paikallisten toimijoiden vaikeudet esittää laadukkaita, tukikelpoisia ja riittävästi tutkittuja hankkeita, joiden toteuttaminen olisi voitu aloittaa ja saada näin aikaan aikaan merkittäviä menoeriä. On vielä liian aikaista arvioida suoritusvarauksen jakautumista, sillä Kreikkaa vuosina 20002006 koskevan yhteisön tukikehyksen arviointimenettely, jossa asiasta päätetään, on vasta alkuvaiheissaan. Valtatie Via Ionian pohjoisosuus (AntirrioElaioussa) on pituudeltaan 210 km. Osa hankkeesta on jo toteutettu tai sen toteuttaminen on kesken. Kyse on Artan ja Filipiadan kaupunkien välisestä ohikulkutiehankkeesta sekä Agrinion kaupungin ohikulkutiestä (52,5 km). Osa näiden kahden tien kustannuksista katettiin kautta 19941999 koskevaan yhteisön tukikehykseen perustuvasta liikenneväylien toimenpideohjelmasta; Arta-hankkeen (Filipiadan ja Agios Dimitrioksen välinen 10 km:n tieosuus) ja Agrinio-hankkeen (Kephalovrysson ja Angelokastron välinen 13,5 km:n tieosuus) osalta julkisten menojen osuus oli alun perin 80,6 miljoonaa euroa. Allekirjoitetut sopimukset koskivat alkuaan kaksikaistaisia teitä. Sittemmin Kreikan viranomaiset muuttivat hankesuunnitelmia siten, että tieosuuksista tehtiin nelikaistaisia, mikä lisäsi kustannuksia. Osa ohikulkuteitä koskevien alkuperäisten sopimusten määrärahaylityksistä (joiden suuruutta ei ole ilmoitettu komissiolle) katetaan Kreikan omista varoista ilman yhteisön tukea. Tienrakennustöiden loppuun saattamiseen myönnetään yhteisrahoitusta kautta 20002006 koskevaan yhteisön tukikehykseen perustuvasta liikenneväylien toimenpideohjelmasta; julkisten menojen osuus tässä hankkeessa on Kreikan viranomaisten arvion mukaan noin 30 miljoonaa euroa. Koheesiorahasto osallistuu kaudella 20002006 kyseisten kahden ohikulkutien jäljellä olevan osuuden 29 km loppuunsaattamishankkeen rahoitukseen. Kyseessä on kaksi erillistä hanketta: ensimmäinen koskee Artan ja Filipiadan (Agios Dimitrioksen ja Selladesin välinen 8 km:n tieosuus) välisen ohikulkutien rakentamista, jonka kokonaiskustannukset ovat 48,5 miljoonaa euroa (tukiosuus 26 670 159 euroa), toinen hanke on osa Agrinon kaupungin ohikulkutien (Angelokastron ja Kouvarasin välinen 21 km:n tieosuus) rakennushanketta, jonka kokonaiskustannukset ovat 125 miljoonaa euroa (tukiosuus 68 737 500 euroa). Työt on määrä saattaa päätökseen vuoden 2006 loppuun mennessä. Via Ionia -tien pohjoisosuuden loppuosan (joka koostuu noin 157 km:n pituisista alihankkeista) rakentamishanketta voitaisiin yhteisrahoittaa Epeirosin aluetta koskevasta kauden 20002006 toimenpideohjelmasta 94 miljoonan euron osuudella (julkisiin menoihin) ja kautta 20002006 koskevasta liikenneväylien toimenpideohjelmasta 722,6 miljoonan euron yksityisellä määrärahaosuudella (käyttöoikeusurakoita koskevien sopimusten tekemiseen). Nämä työt ovat tällä hetkellä vasta suunnitelmavaiheessa. Suunnitelmien mukaan Via Ionia -tien eteläosuus (PatraPyrgosTsakona, 177 km), josta niin ikään on tehty vasta alustava luonnos, voisi olla toinen käyttöoikeusurakan kohde.